EELNÕU

**Riigikogu liikme staatuse seaduse ja Kohaliku omavalitsuse korralduse seaduse muutmise seadus**

**§ 1. Riigikogu liikme staatuse seaduses tehakse järgmised muudatused:**

1. Paragrahvi 24 taastatakse järgmises sõnastuses:

„ § 24. Linna- ja vallavolikogu liikmeks olemise keeld

(1) Riigikogu liige ei või oma volituste ajal olla linna- või vallavolikogu liige.

(2) Riigikogu liikme valimisel linna- või vallavolikogu liikmeks tema volitused linna- või vallavolikogu liikmena peatuvad.“

**§ 2. Kohaliku omavalitsuse korralduse seaduses tehakse järgmised muudatused:**

1. paragrahvi 17 lõiked 3 ja 4 muudetakse ning sõnastatakse järgmiselt:

„(3) Volikogul on õigus maksta oma liikmetele tasu volikogu tööst osavõtu eest ja hüvitust volikogu ülesannete täitmisel tehtud kulutuste eest esitatud dokumentide alusel volikogu kehtestatud määras ja korras.

(4) Volikogu esimehe või ühe volikogu aseesimehe ametikoht võib volikogu otsusel olla palgaline. Volikogu palgalisele esimehele või palgalisele aseesimehele ei või maksta sellist lisatasu, hüvitist või toetust ega tema suhtes rakendada selliseid soodustusi, mida volikogu ei ole otsustanud.“

1. Paragrahvi 19 lõike 2 punkti 11 muudetakse ja sõnastatakse järgmiselt:

„11) Riigikogu ,Vabariigi Valitsuse või Euroopa Parlamendi liikme volituste täitmise ajaks kuni Riigikogu, Vabariigi Valitsuse või Euroopa Parlamendi liikme volituste lõppemiseni;“

1. paragrahv 723 tunnistada kehtetuks;
2. paragrahv 724 tunnistada kehtetuks.

**§ 3. Euroopa Parlamendi valimise seaduses tehakse järgmised muudatused:**

1. Paragrahvi 75 punkti 8 muudetakse ning sõnastatakse järgmiselt:

„8) valla- või linnavolikogu liige; “

**§ 4. Jõustumine**

Käesolev seadus jõustub 2027. aasta 7. märtsil.

Lauri Hussar

Riigikogu esimees

Tallinn, 2025

Algatab: Andrei Korobeinik 03. november 2025

Andrei Korobeinik

Riigikogu liige